b'\n_START_ARTICLE_\n1934 m. Latvijos perversmas\n_START_PARAGRAPH_\n1934 m. Latvijos perversmas, Latvijoje \xc5\xbeinomas kaip Gegu\xc5\xbe\xc4\x97s 15 d. perversmas arba Ulmanio perversmas \xe2\x80\x93 perversmas Latvijoje, \xc4\xafvyk\xc4\x99s 1934 m. gegu\xc5\xbe\xc4\x97s 15-16 d., kurio metu vald\xc5\xbei\xc4\x85 pa\xc4\x97m\xc4\x97 \xc5\xa1alies ministras pirmininkas K\xc4\x81rlis Ulmanis. K. Ulmanio valdymas t\xc4\x99s\xc4\x97si iki pat 1940 m. TSRS okupacijos._NEWLINE_Nakt\xc4\xaf i\xc5\xa1 gegu\xc5\xbe\xc4\x97s 15 d. \xc4\xaf 16 d. K. Ulmanis su Karo ministro J\xc4\x81nio Balod\xc5\xbeio ir sukarintos Aizsarg\xc5\xb3 \xc5\xa1auli\xc5\xb3 organizacijos parama per\xc4\x97m\xc4\x97 pagrindini\xc5\xb3 valstyb\xc4\x97s ir partijos tarnyb\xc5\xb3 kontrol\xc4\x99, paskelb\xc4\x97 karin\xc4\x99 pad\xc4\x97t\xc4\xaf Latvijoje, sustabd\xc4\x97 Konstitucij\xc4\x85 bei paleido visas politines partijas bei Saeim\xc4\x85 (parlament\xc4\x85). Perversmo metu kraujas pralietas nebuvo._NEWLINE_K. Ulmanis tuomet \xc4\xafsteig\xc4\x97 vykdom\xc4\x85j\xc4\xaf neparlamentin\xc4\xaf autoritarin\xc4\xaf re\xc5\xbeim\xc4\x85, likdamas valdyti kaip ministras pirmininkas. \xc4\xaestatymus toliau leido veikianti vyriausyb\xc4\x97. Tuometinis Latvijos Prezidentas Albertas Kviesis, b\xc5\xabdamas K. Ulmanio Latvijos valstie\xc4\x8di\xc5\xb3 s\xc4\x85jungos narys, perversmui nesiprie\xc5\xa1ino ir i\xc5\xa1liko prezidentu iki kadencijos galo 1936 m. baland\xc5\xbeio 10 d. Pasibaigus A. Kviesio kadencijai, prezidentu nelegaliai tapo K. Ulmanis. K. Ulmanis oficialiai vadintas Valstyb\xc4\x97s ir ministr\xc5\xb3 prezidentu (Valsts un ministru presidents), publikacijose da\xc5\xbenai tituluojamas Tautos vadu (Tautas Vadonis) arba tiesiog Vadu (Vadonis)._NEWLINE_K. Ulmanio re\xc5\xbeimas buvo unikalus tarp to meto Europos diktatori\xc5\xb3 tuo, kad jis nesuk\xc5\xabr\xc4\x97 vienos valdan\xc4\x8diosios partijos ir nepri\xc4\x97m\xc4\x97 naujos konstitucijos. Vietoje to, K. Ulmanis suk\xc5\xabr\xc4\x97 valstyb\xc4\x97s kontroliuojamus Profesij\xc5\xb3 kambarius, paremtus korporatyvistiniais autoritarini\xc5\xb3 re\xc5\xbeim\xc5\xb3 modeliais (Konstantin P\xc3\xa4ts Estijoje ir Ant\xc3\xb3nio de Oliveira Salazar Portugalijoje). Re\xc5\xbeimas buvo daugiausia pagr\xc4\xafstas K. Ulmanio ir J. Balod\xc5\xbeio, kurie laikyti Latvijos \xc4\xafk\xc5\xabr\xc4\x97jais Latvijos nepriklausomyb\xc4\x97s karo metu bei i\xc5\xa1vaduotojais nuo daugpartinio chaoso, autoriteto ir asmenyb\xc4\x97s kultais._NEWLINE_Perversm\xc4\x85 atliko kariuomen\xc4\x97 bei Aizsarg\xc5\xb3 organizacija, buvusi i\xc5\xa1tikima K. Ulmaniui. Perversmo metu u\xc5\xbeimtos svarbiausios vyriausyb\xc4\x97s \xc4\xafstaigos, ry\xc5\xa1i\xc5\xb3 ir transporto infrastrukt\xc5\xabra. Daug i\xc5\xa1rinkt\xc5\xb3 pareig\xc5\xabn\xc5\xb3 ir politik\xc5\xb3 (beveik vien tik i\xc5\xa1 Latvijos socialdemokrat\xc5\xb3 darbinink\xc5\xb3 partijos, taip pat elementai i\xc5\xa1 kra\xc5\xa1tutin\xc4\x97s de\xc5\xa1in\xc4\x97s ir kair\xc4\x97s) buvo sulaikyti, taip pat visi perversmui besiprie\xc5\xa1in\xc4\x99 kariuomen\xc4\x97s pareig\xc5\xabnai. Tarp sulaikyt\xc5\xb3j\xc5\xb3 buvo 2000 socialdemokrat\xc5\xb3, i\xc5\xa1 j\xc5\xb3 dauguma i\xc5\xa1 paleistos Saeimos, bei \xc4\xafvairi\xc5\xb3 de\xc5\xa1ini\xc5\xb3j\xc5\xb3 radikal\xc5\xb3 organizacij\xc5\xb3, toki\xc5\xb3 kaip P\xc4\x93rkonkrusts, nariai. I\xc5\xa1 viso 369 socialdemokratai, 95 P\xc4\x93rkonkrusts nariai, pro-nacistiniai aktyvistai i\xc5\xa1 baltvokie\xc4\x8di\xc5\xb3 bendruomen\xc4\x97s bei keli kit\xc5\xb3 partij\xc5\xb3 politikai buvo \xc4\xafkalinti kal\xc4\x97jime Liepojos Karostos rajone. Po to, kai keliems socialdemokratams, tarp j\xc5\xb3 Bruno Kalni\xc5\x86\xc5\xa1, teismas panaikino kaltinimus, dauguma \xc4\xafkalint\xc5\xb3j\xc5\xb3 buvo paleisti, kai kurie j\xc5\xb3 emigravo. Nuteistieji d\xc4\x97l i\xc5\xa1daviki\xc5\xa1k\xc5\xb3 veiksm\xc5\xb3 \xc4\xafkalinti ilgesniam laikotarpiui. P\xc4\x93rkonkrusts lyderis Gustavs Celmi\xc5\x86\xc5\xa1 \xc4\xafkaltinas trejiems metams.'